CELEX: 32017R0635
Language: bg
Date: 2017-03-30 00:00:00
Title: Регламент за изпълнение (ЕС) 2017/635 на Комисията от 30 март 2017 година относно класирането на някои стоки в Комбинираната номенклатура

5.4.2017   
               
               
                  BG
               
               
                  Официален вестник на Европейския съюз
               
               
                  L 91/1
               
            РЕГЛАМЕНТ ЗА ИЗПЪЛНЕНИЕ (ЕС) 2017/635 НА КОМИСИЯТА
      от 30 март 2017 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:
      
                  (1)
               
               
                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
               
            
                  (2)
               
               
                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
               
            
                  (3)
               
               
                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
               
            
                  (4)
               
               
                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да бъде ползвана от титуляря за известен период от време в съответствие с член 34, параграф 9 от Регламент (ЕС) № 952/2013. Този период следва да бъде определен на три месеца.
               
            
                  (5)
               
               
                  Мерките, предвидени в настоящия регламент, са в съответствие със становището на Комитета по Митническия кодекс,
               
            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да бъде ползвана съгласно член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.
      
      
         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 30 март 2017 година.
         
            
               За Комисията,
            
            
               от името на председателя,
            
            Stephen QUEST
            
               Генерален директор
            
            
               Генерална дирекция „Данъчно облагане и митнически съюз“
            
         
      
      
         (1)  ОВ L 269, 10.10.2013 г., стр. 1.
      
         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
         ПРИЛОЖЕНИЕ
         
                     Описание на стоките
                  
                  
                     Класиране (код по КН)
                  
                  
                     Основания
                  
               
                     (1)
                  
                  
                     (2)
                  
                  
                     (3)
                  
               
                     Изделие под формата на празен цилиндричен пълнител, направен от прозрачна пластмаса, дълъг приблизително 44 mm и запечатан в долния край с пластмасова запушалка, която може да се вади и която представлява предпазна капачка. Горната част на пълнителя е под формата на мундщук и има малък отвор, през който може да се всмукват изпарения.
                     Ползвателят пълни празния пълнител със специална течност за електронна цигара и след това го поставя в електронната цигара. Пълнителят може да бъде пълнен и употребяван за пушене многократно — между 10 и 20 пъти, преди да бъде изхвърлен като отпадък.
                     Мундщукът играе ролята на филтъра при обикновените тютюневи цигари. Когато пълнителят бъде поставен в електронната цигара, ползвателят слага края на мундщука в устата си и всмуква. В резултат на това изпарителят в електронната цигара превръща течността в лек поток изпарения, които се освобождават през мундщука и влизат в устата на ползвателя.
                     Вж. изображенията (*1).
                  
                  
                     8543 90 00 
                  
                  
                     Класирането се определя от разпоредбите на общи правила 1 и 6 за тълкуването на Комбинираната номенклатура, забележка 2, буква т) към глава 39, забележка 2, буква б) към раздел XVI и от описанието на кодове по КН 8543  и 8543 90 00 .
                     Ползвателят не би сложил в устата си електронна цигара без мундщук, а потокът от изпарения не би бил освободен без задействането на изпарителя чрез мундщука. Следователно пълнителят, чиято горна част има специална форма, е от основно значение за употребата на електронната цигара, а не представлява обикновен съд от пластмаса. Затова класирането в позиция 3926  като друго изделие от пластмаси се изключва.
                     Според становище за класиране в Хармонизираната система 8543 70/5 цяла електронна цигара се класира като друга електрическа машина или апарат в подпозиция 8543 70 .
                     Поради това пълнителят следва да бъде класиран в код по КН 8543 90 00  като част за други електрически машини и апарати със специфична функция, неупоменати, нито включени другаде в посочената глава.
                  
               
            
         
            (*1)  Изображенията са само за информация.